kardosdrur/scandi-wiki huggingface dataset:
Besøgshund

En besøgshund er en hund, der sammen med ejeren besøger fx beboere på plejecentre eller andre institutioner for at give beboerne mulighed for samvær med dyr.

Hvordan virker besøgshunde? 

En besøgshund kan sammen med sin ejer stimulere en ældre eller svækket borger til at komme op af stolen og ud at gå en tur. På den måde får personen mulighed for fysisk aktivitet og få talt med andre, som de møder på turen, uanset om turen er indenfor eller udenfor. Samtidig giver hunden anledning til noget at tale indbyrdes om efter besøget og noget at glæde sig til imellem besøgene. På den måde kan besøgshunde forbedre det sociale liv. Besøgshunde kan også stimulere evnen til at komme i kontakt med følelserne og til at udtrykke dem. Et besøg fra en besøgshund kan appellere til personens følelser, fordi hunden skaber en spontan og umiddelbar følelse af ømhed, kærlighed og omsorgstrang og måske en erindring, personen ikke selv kan få frem.

En besøgshund kommer ikke alene. Den er på besøg med sin ejer eller fører. Det er hundeføreren, der ”står for” besøget, og ham eller hende, der skal kunne gøre hunden tilgængelig for mange forskellige grupper af beboere. Samtidig er hundeførerens fornemste ansvar naturligvis ansvaret hundens velbefindende. Det er meget vigtigt at vide, hvordan den bruges bedst muligt. Og det er vigtigt at kende tegnene på, når den er træt og har fået nok besøg for en dag.

Besøgshunde i Danmark 

Der findes flere besøgshundeordninger i Danmark. Den største landsdækkende ordning er TrygFonden Besøgshunde, som er et korps af frivillige hundeejere og deres hunde – såkaldte hundeekvipager. 

Der stilles forskellige krav til besøgshundene og deres ejere, alt efter hvilken besøgshundeordning det drejer sig om.

Besøgshundene og deres ejere besøger typisk plejecentre for at glæde beboerne og skabe liv i hverdagen. Besøgene kan foregå i opholdsstuen, hvor alle beboerne er til stede, eller beboerne kan få besøg i deres egen bolig.

Forskning i besøgshundes effekt på mennesker 

Forskning i besøgshunde er et nyt område i Danmark, og internationalt findes der også kun sparsom dokumentation.

I 2013 offentliggjorde TrygFonden i samarbejde med Aarhus Universitet resultatet at et treårigt forskningsprojekt om besøgshundes effekt på ældre og demensramte. Konklusionen var, at besøgshunde til ældre og demensramte virker. Hundene giver umiddelbar respons til de ældre og demensramte, og sammenlignet med robotsæler og demensbamser er hundene også bedst til at fastholde de ældres lyst til at tale til dem.

Eksterne henvisninger 
besøgshunde.dk

Brugshundetyper
Sundhedsvæsen
Christian Synaeghel

Christian Synaeghel (født 28. januar 1951 i Leffrinckoucke, Frankrig) er en fransk tidligere fodboldspiller (midtbane).

Synaeghel spillede hele sin karriere i hjemlandet, hvor han repræsenterede Saint-Étienne og FC Metz. Han var op gennem 1970'erne en del af Saint-Étiennes succeshold, der vandt tre franske mesterskaber og tre Coupe de France-titler.

Synaeghel spillede desuden fem kampe for Frankrigs landshold. Hans første landskamp var et opgør mod Østtyskland 16. november 1974, hans sidste en VM-kvalifikationskamp mod Irland 30. marts 1977.

Titler 
Ligue 1
 1974, 1975 og 1976 med Saint-Étienne

Coupe de France
 1974, 1975 og 1977 med Saint-Étienne

Referencer 

Fodboldspillere fra Frankrig
Fodboldspillere fra AS Saint-Étienne
Fodboldspillere fra FC Metz
Common Monetary Area

Common Monetary Area (CMA) er en møntunion mellem Sydafrika, Lesotho, Swaziland og Namibia som trådte i kraft 1. april 1986. Aftalen betyder at sydafrikanske rand, lesothiske loti, swazilandske lilangeni og namibiske dollar alle har samme værdi og kan veksles med hinanden i forholdet 1:1. Rand er også gyldigt betalingsmiddel i alle fire lande.

Forhistorie 

Efter etableringen af Sydafrikas centralbank South African Reserve Bank i 1921 blev Sydafrikas valuta (indtil 1961 sydafrikansk pund, og fra 1961 rand) de facto-valuta i Sydafrika, Bechuanaland (nu Botswana), Lesotho, Namibia og Swaziland. Denne situation fortsatte efter at Botswana (1966), Lesotho (1966) og Swaziland (1968) blev selvstændige. Sydafrika, Botswana, Lesotho og swaziland lavede en formel møntunionsaftale, Rand Monetary Area (RMA), 5. december 1974. Botswana valgte at forlade RMA i 1975. RMA-aftalen blev så i april 1986 erstattet af Common Monetary Area.

Namibia blev selvstændigt i 1990 og indtrådte i CMA i 1992.

Egne valutaer 

Møntunions-aftalerne giver alle landene ret til at have egne valutaer. Swaziland begyndte at udstede lilangeni i 1974, Lesotho begyndte at udstedte loti i 1980 og Namibia begyndte at udstede dollar i 1993.

Referencer 

Møntunioner
Sydafrikas økonomi
Lesothos økonomi
Namibias økonomi
Swazilands økonomi
Sylvain Kastendeuch

Sylvain Kastendeuch (født 31. august 1963 i Hayange, Frankrig) er en tidligere fransk fodboldspiller (forsvarer).

Kastendeuch tilbragte hele sin karriere i hjemlandet, hvor han primært var tilknyttet FC Metz. Han spillede hele 16 sæsoner og over 400 ligakampe for Lorraine-klubben, og var med til at sikre klubben den franske pokaltitel i 1988. Udover tiden hos Metz var han også tilknyttet Red Star, Saint-Étienne og Toulouse FC.

Kastendeuch spillede desuden ni kampe for Frankrigs landshold. Hans første landskamp var et opgør mod Østtyskland 18. november 1987, hans sidste en venskabskamp mod Irland 7. februar 1989.

Titler 
Coupe de France
 1988 med FC Metz

Referencer 

Fodboldspillere fra Frankrig
Fodboldspillere fra AS Saint-Étienne
Fodboldspillere fra FC Metz
Fodboldspillere fra Toulouse FC
Fodboldspillere fra Red Star F.C.
Samtgemeinde Heemsen

Samtgemeinde Heemsen er en Samtgemeinde ("fælleskommune" eller amt) i den nordlige centrale del af Landkreis Nienburg/Weser i den tyske delstat Niedersachsen, beliggende nord for Nienburg.

Geografi 
Floden Weser løber i Samtgemeinden, og danner en del af dens vestgrænse.

Inddeling 
I Samtgemeinde Heemsen ligger kommunerne:
 Drakenburg,
 Haßbergen,
 Rohrsen,
 Heemsen med landsbyerne Anderten, Gadesbünden og Lichtenmoor.

Administrationen ligger i Rohrsen.

Eksterne kilder/henvisninger 

 Samtgemeinde Heemsens websted
Head & Shoulders

Head & Shoulders er et mærke af skælshampoo, der produceres af Procter & Gamble i USA. Produktet blev introduceret første gang i 1961.

Allerede i 1950 begyndte Procter & Gamble at producere anti skælshampoo, og i efter omkring ti års forskning fandt man frem til en opskrift med zinkpyrition som den aktive ingrediens. Den blev introduceret i november 1961 i en blågrøn farve, og der findes i dag ni forskellige typer, og opskriften er ændret så farven i stedet er blå eller hvid.

Referencer

Eksterne henvisninger 
HeadandShoulders.com

Hårplejeprodukter
Drakenburg

Drakenburg er en kommune med godt 1.700 indbyggere (2012), beliggende i den nordlige centrale del af Landkreis Nienburg/Weser, i den tyske delstat Niedersachsen.

Geografi 
Drakenburg ligger lige nord for byen Nienburg i Samtgemeinde Heemsen ved floden Weser. Lige sydvest for byen ligger det fredede område (Naturschutzgebiet) Drakenburger Marsch.

Eksterne kilder/henvisninger 

 Om Drakenburg   på Samtgemeinde Heemsens websted
Johan Kasimir af Pfalz-Zweibrücken-Kleeburg

Johan Kasimir af Pfalz-Zweibrücken-Kleeburg (12. april 1589–8. juni 1652) var pfalzgreve af Kleeburg fra 1604 til 1652. Gennem sit ægteskab med Katarina af Sverige blev han stamfader til det svenske kongehus Pfalz-Zweibrücken.

Biografi 
Johan Kasimir blev født den 12. april 1589 i Zweibrücken som den yngste søn af Johan 1. af Pfalz-Zweibrücken i hans ægteskab med Magdalene af Jülich-Kleve-Berg. I 1604 arvede han pfalzgrevskabet Kleeburg i Elsass efter sin far.

I 1615 giftede han sig med den svenske kong Karl 9.'s datter Katarina og tog i 1622 fast ophold i Sverige. Her gjorde han tjeneste i statsadministrationen, og i Gustav 2. Adolfs sidste år ledte han statsfinanserne. Hans gemalinde fik til opgave at lede den unge Dronning Kristinas opdragelse. 

I 1649 fik han sin søn Karl Gustaf erklæret for svensk tronfølger, og i 1651 blev han selv udnævnt til hertug af Stegeborg.

Pfalzgrev Johan Kasimir døde den 8. juni 1652 på Stegeborg Slot i Östergötland. Hans søn besteg den svenske trone som Karl 10. Gustav ved Dronning Kristinas abdikation i 1654.

Efterslægt 
I sit ægteskab med Katarina af Sverige grundlagde han den svenske sidelinje af Huset Wittelsbach, der sad på den svenske trone fra 1654 til den uddøde med Dronning Ulrika Eleonora i 1741.

Eksterne henvisninger 

Huset Wittelsbach
Tyskere i 1600-tallet
Grever fra Tyskland
Pfalzgrever ved Rhinen
Social indflydelse

Social indflydelse sker når ens egne følelser, meninger eller opførsel bliver påvirket af andre. 
Social indflydelse findes i mange former og kan findes som konformitet, socialisering, gruppepres, lydighed, lederskab, overtalelse, salg og marketing. I 1958 idetificerede Harvard psykologen Herbert Kelman tre brede varieteter af social indflydelse. 
 
Efterlevelse - er når folk ser ud til at være enige med hinanden, men i virkeligheden holder deres afvigende meninger for sig selv.
Identifikation - er når folk er under indflydelse af nogle som de kan lide og respekterer, såsom en kendt berømthed.
Internalisering - er når folk accepterer en tro eller opførsel - og billiger den både offentligt og privat.

Kilder/referencer
Johan Adolf af Slesvig-Holsten-Sønderborg-Plön

Johan Adolf af Slesvig-Holsten-Sønderborg-Plön (også kaldet Hans Adolf) (8. april 1634–2. juli 1704) var en af de mange afdelte sønderborgske hertuger. Han var den anden hertug af Slesvig-Holsten-Sønderborg-Plön fra 1671 til 1704.

Biografi 
Johan Adolf blev født den 8. april 1634 på slottet Ahrensbök i Holsten som ældste søn af hertug Joachim Ernst af Slesvig-Holsten-Sønderborg-Plön i hans ægteskab med Dorothea Augusta af Slesvig-Holsten-Gottorp. Han trådte i 1657 i Kejser Ferdinand 3.'s tjeneste, hvor han blev feltmarskal. Ved faderens død i 1671 blev han hertug af Plön, og den 25. oktober 1671 blev han ridder af Elefantordenen.

I 1676 blev han dansk overfeltmarskal og fik efter Griffenfelds fald stor indflydelse som præsident for Krigskollegiet. Samme år ledte han militæroperationerne i Skåne under Skånske Krig, men efter en uoverensstemmelse med Christian 5. blev han allerede samme år frataget sine poster. Alligevel optrådte han i de følgende år ofte som kongens rådgiver. I 1689 gik han i nederlandsk tjeneste.

Hertug Johan Adolf død den 2. juli 1704 i Ruhleben, få dage efter at hans søn Adolf August var død ved et rideuheld. Da Adolf Augusts søn Leopold August døde som barn i 1706, overgik hertugdømmet til Johan Adolfs nevø Joachim Frederik fra den nordborgske linje af den sønderborgske hertugslægt.

Ægteskab og børn 
Johan Adolf var gift med Dorothea af Braunschweig-Wolfenbüttel, der var datter af Hertug Rudolf August af Braunschweig-Wolfenbüttel. De havde tre børn:

 Adolf August (29. marts 1680 – 29. juni 1704), gift med Elisabeth Sophie Marie af Slesvig-Holsten-Sønderborg-Nordborg (1683-1767)
 Leopold August (1702-1706), død som barn
 Christian Carl (1689–27. oktober 1704)
 Dorothea Sophie (1692–1765), gift med Hertug Adolf Frederik 3. af Mecklenburg-Strelitz

Referencer

Kilder

Eksterne links 

 Hans den Yngres efterkommere

Sønderborgske fyrstelige
Huset Oldenburg
Feltmarskaller fra Tyskland
Feltmarskaller fra Danmark
Danskere i 1600-tallet
Tyskere i 1600-tallet
Kejserlige generaler fra Det tysk-romerske Rige
C21 (album)

C21 er det selvbetitlede debutalbum fra det danske boyband C21. Det blev udgivet i 2003 og indeholder singlen "Stuck in My Heart" som både slog igennem i Danmark og i Asien.

Modtagelse 
Den første single var "Stuck in My Heart" som nåede #9 og 14 uger på hitlisterne fra september til december 2002. Herefter fulgte  "You Are the One" der nåede #3 og var 4 uger på hitlisterne og "She Cries", der nåede at peake som #7 var på hitlisterne i 11 uger. En anden udgave af albummet blev udsendt med bonustracket "One Night in Bangkok", der var et cover af Murray Heads sang fra 1984. Nummeret klarede sig særligt godt i Sydøstasien.

Albummet nåede #31 på Tjeklistens albumhitliste og solgte guld med over 10.000 solgte eksemplarer.

Spor

Referencer

Eksterne henvisninger 
C21 på Discogs

Album fra 2003
C21-album
Haßbergen

Haßbergen er en kommune med godt 1.600 indbyggere (2012), beliggende i den nordlige centrale del af Landkreis Nienburg/Weser, i den tyske delstat Niedersachsen.

Geografi 
Haßbergen ligger ca. 10 km nord for byen Nienburg i Samtgemeinde Heemsen ved floden Weser. Den ligger mellem naturparkerne Wildeshauser Geest og Steinhuder Meer ca. midt mellem Bremen og Hannover.

Eksterne kilder/henvisninger 

 Om Haßbergen på Samtgemeinde Heemsens websted
Listen (C21 album)

Listen er det andet og sidste studiealbum fra det danske boyband C21. Det blev udkom i maj måned 2004. Albummets mest succesfulde single var "All That I Want", der også fik en nominering til Nordic Music Awards.

Modtagelse 
Listen var generelt mindre succesfuldt end debutalbummet C21.
Den første single fra albummet var "All That I Want" der nåede #6 på Tracklisten og #2 på Tjeklisten. Herefter fulgte de to mindre succesfulde singler "Tell Me Why It Ain't Easy" der nåede #16 og "Don't Wanna Wait" der toppede som #18.
Albummet nåede tre uger på Tjeklistens albumhitliste, med en højeste placering som #22.

"All That I Want" blev nomineret til "Årets Danske Hit" til Nordic Music Awards, men tabte til Swan Lee's "I Don't Mind".

Spor

Referencer

Eksterne henvisninger 
Listen på Discogs

C21-album
Album fra 2004
Blair Underwood

Blair Erwin Underwood  (født 25. august 1964) er en amerikansk skuespiller og instruktør. Han spillede den egensindig advokat Jonathan Rollins på NBC juridiske drama L.A. Law i syv år. Han har modtaget to Golden Globe Award-nomineringer, tre NAACP Image Awards og en Grammy Award. I de senere år har han optrådt på The New Adventures of Old Christine, Dirty Sexy Money og In Treatment og i NBC's The Event.

Referencer

Eksterne henvisninger 

 
 

Personer fra Tacoma
Filmskuespillere fra USA
Tv-skuespillere fra USA
Tegnefilmsdubbere fra USA
Fleury Di Nallo

Fleury Di Nallo (født 20. april 1943 i Lyon, Frankrig) er en tidligere fransk fodboldspiller (angriber).

Di Nallo tilbragte størstedelen af sin karriere i sin hjembys storklub Olympique Lyon. Han var tilknyttet klubben i hele 14 sæsoner, og var med til at vinde pokalturneringen Coupe de France tre gange. Senere repræsenterede han også Red Star fra Paris og Montpellier HSC.

Di Nallo spillede desuden ti kampe og scorede otte for Frankrigs landshold. Hans første landskamp var et opgør mod Ungarn 11. november 1962, hans sidste en EM-kvalifikationskamp 24. april 1971, også mod Ungarn.

Coupe de France
 1964, 1967 og 1973 med Olympique Lyon

Referencer 

Fodboldspillere fra Frankrig
Fodboldspillere fra Montpellier HSC
Fodboldspillere fra Olympique Lyon
Fodboldspillere fra Red Star F.C.
Personer fra Lyon
Namibisk dollar

Namibisk dollar er valutaen i Namibia. Dollaren er underinddelt i 100 cents. ISO 4217-koden for namibisk dollar er NAD.

Namibia er i møntunionen Common Monetary Area (CMA) sammen med Sydafrika, Lesotho og Swaziland, og den namibiske dollar er låst til sydafrikanske rand, lesothiske loti og swazilandske lilangeni i forholdet 1:1.

Den namibiske dollar blev indført i 1993. Før da brugtes rand i Namibia, og rand er også stadigvæk er gyldigt betalingsmiddel i Nabibia

Referencer 

Møntenheder fra Afrika
Namibias økonomi
Johanne Dan

Johanne Dan er et museumsskib bygget 1972 som en tro kopi af everten Johanne, der blev bygget i Ribe i 1867 til tømmerhandler Jørgen Lauritzen. Skibet sejlede med Skibbroen i Ribe som udgangspunkt mellem lade- og ankerpladser i Vadehavet med stykgods, byggematerialer og brændsel.

Skibet har en bruttotonnage på 35 BRT (et rummål på ca. 99 m³) og dødvægt på 50 tons.
Sejlarealet er ca. 67 m², hvilket ikke er meget i forhold til en dansk jagt, der med samme længde i dækket kunne bære tre gange så meget sejl.
Forklaringen er, at Johanne Dan ligesom andre everter ikke har køl og kun stikker ca. 2 fod (= ca. 60 cm.)
Den flade bund muliggør, at everten kan sejle helt ind til kysten i tidevandsområderne eller op ad åerne, og er uafhængig af broer og havne.

Den oprindelige evert Johanne holdt kun i 15 år og blev ophugget 1882.

Museumsskibet Johanne Dan blev bygget 1972 på Raun Bybergs Skibsbyggeri i Esbjerg til familien Lauritzen/JL-Fondet og var en gave til Ribe, hvor det kom til at ligge fast ved Skibbroen. Efterhånden som omkostningerne til vedligehold voksede, besluttedes det i 1987 at overdrage ejerskabet til Ribe Turistforening og siden til foreningen Gammelt Præg i samarbejde med Ribe Træskibslaug.
Lauritzen Fonden bekostede i 2010 en renovering af skibet på Årøsund Bådeværft. Fra sommeren 2013 forestod Ribe Træskibslaug en omfattende renovering af Johanne Dan.

Skibsbevaringsfonden erklærede 2014 Johanne Dan for bevaringsværdig.

Johanne Dan og J. Lauritzen 
Murersvend Jørgen Lauritzen (1821-1903) fra Vilslev løste 1854 borgerskab som tømmerhandler i Ribe. For selv at hente træ i Norge lod han galeasen Frederikke Sofie bygge i Ribe i 1866, og kort efter byggedes everten Johanne.

I 1884 åbnedes i Esbjerg en filial af tømmerhandlen under ledelse af sønnen Ditlev Lauritzen.
Ditlev købte 1888 sit første skib "Uganda" og indledte rederivirksomhed.
I 1914 flyttede han rederiets hovedkontor til København.

Eksterne links 
 Detaljerede oplysninger om skibet: Johanne Dan - jmarcussen.dk
 Skibsnavn: Johanne Dan  - traeskib.dk
 Johanne Dan  - ribe1300.dk
 Ribe Træskibslaug - ribe-traeskibslaug.dk
 Forlænget liv til gammel dame - Maritime Danmark 4. januar 2010
 Det gode skib Johanne Dan vendte hjem til Ribe - JydskeVestkysten 11. juli 2010
 Johanne Dan  - gammeltpraeg.dk 25. oktober 2012
 B-skibe: Johanne Dan  - skibsbevaringsfonden.dk

Ribe
Rekonstruerede skibe
Museumsskibe
Bevaringsværdige skibe
Psykiatrifonden

Psykiatrifonden (engelsk navn: Danish Mental Health Fund) er en humanitær, sygdomsbekæmpende organisation. Psykiatrifondens hovedformål er at nedbryde fordomme og tabuer om psykisk sygdom, rådgive og vejlede pårørende samt sætte psykisk sygdom på dagsordenen.

Formål 
Psykiatrifonden har opstillet fire hovedformål:
 Nedbryde fordomme
 Sætte psykisk sundhed og sygdom på dagsordenen
 Rådgive og hjælp pårørende
 Rådgive om psykisk trivsel på arbejdsmarkedet

Historie 
Psykiatrifonden blev etableret i 1996 af overlæge og tidligere formand Jes Gerlach i samarbejde med Jens Elbirk. Psykiater Torsten Bjørn Jacobsen overtog i 2019 formandsposten efter overlæge Anne Lindhardt. Marianne Skjold er Psykiatrifondens direktør. Psykiatrifondens bestyrrelse er frivillig, mens vederlaget til direkt Marianne Skjold Larsen i 2018 udgjorde 1,07 mio. kr. 

Siden 2005 har Hendes Kongelige Højhed Kronprinsesse Mary været protektor for Psykiatrifonden.

Psykiatrifonden har bl.a. fokus på børn og unges psykiske problemer. De har bl.a. dokumenteret at omkring 60 % af frafaldet på ungdomsuddannelserne skyldes psykiske problemer.

Kilder og referencer

Eksterne henvisninger 
 Psykiatrifondens officielle website

Fonde fra Danmark
JSTOR

JSTOR (udtales jay-stor, en forkortelse for Journal Storage) er et digitalt bibliotek grundlagt i 1995, der oprindeligt indeholdt ældre digitaliserede fagtidsskrifter, men det omfatter nu også bøger og nye tidsskrifter. Det giver fuld-tekst søgning af næsten 2.000 tidsskrifter. Mere end 8.000 institutioner i mere end 160 lande har adgang til JSTOR; adgangen foregår mest via abonnement, men ældre public domain-indhold er i et vist omfang frit tilgængelig for alle, og i 2012 iværksatte JSTOR et program, der giver gratis adgang til tre ældre artikler i en periode på 14 dage for forskere, der har registreret sig.

Referencer 

Etableret i 1995
Digitale biblioteker
European Spallation Source

European Spallation Source (ESS) er et planlagt forskningscenter som vil rumme et gigantisk mikroskop som virker ved neutronspredning. Mikroskopet vil være i stand til at fotografere og filme enkelte atomer i mange materialer.

Selve mikroskopet bygges i Lund, Sverige, mens et tilhørende datacenter bygges i København, Danmark. Forskningscenteret er et fælles europæisk projekt med 17 deltagende lande. Det forventes at komme til at koste 1,9 milliarder euro, eller knap 14 milliarder danske kroner. 35 % af udgifterne betales af Sverige, 12,5 % betales af Danmark, mens resten betales af de øvrige 15 partnerlande.

Byggeriet i Lund startede 2. september 2014 hvor den svenske og den danske forskningminister, Jan Björklund og Sofie Carsten Nielsen, tog de første spadestik. ESS ventes åbnet i 2019, og være færdigt i 2025. Der regnes med 400-500 ansatte og et årligt budget på omkring 1 milliard danske kroner. Datacentret i København vil have 65 ansatte.

Måleinstrumenterne i ESS vil blive 20-1000 gange så kraftige som på tidligere faciliteter. ESS vil foruden grundforskning også i høj grad henvende sig til industrien som man håber vil købe adgang til at udføre egne forsøg.

ESS vil virke ved at accelerere protoner i en næsten 500 m lang tunnel, hvorefter de vil ramme et mål af wolfram og skyde neutroner væk fra wolfram-atomkernerne. Det er dette som kaldes spallation. Neutronkilden vil blive verdens største, og vil producere de første neutroner ved udgangen af 2019. I facilitetens konstruktionsbudget indgår finansiering af 16 instrumenter, hvoraf 7-8 vil være klar til brug ved starten af brugerprogrammet i 2023. Senere udvidelser af faciliteten vil tillade operation af op imod 40 neutron-instrumenter .

I alfabetisk rækkefølge er følgende 16 instrumenter udvalgt til konstruktion:
 BEER 
 BIFROST
 C-SPEC
 DREAM
 ESTIA
 FREIA
 HEIMDAL
 LOKI
 MAGIC
 MIRACLES
 NMX
 ODIN
 SKADI
 T-REX
 VESPA
 VOR
Instrumentet BIFROST ledes af Danmarks Tekniske Universitet og HEIMDAL af Aarhus Universitet.

Referencer

Eksterne henvisninger 
 ESS' hjemmeside: http://europeanspallationsource.se/ 

Lund
København
Eksperimentalfysik
Forskningsinstitutioner
Måleinstrumenter
Life Is Simple Not Easy

Life Is Simple Not Easy er debutalbummet fra den danske sanger og sangskriver Søren Bregendal. Albummet blev udgivet i 2007. Ved opløsningen af boybandet C21 i 2005, valgte Bregendal at forfølge en solokarriere, og albummet blev hans eneste udgivelse. Hverken singlen "Take the Fall" eller "Summer Sun" nåede ind på hitlisterne, og albummet modtog kun to stjerne i musikmagasinet GAFFA. Albummet er pr. 2022 Bregendals eneste solo studiealbum til dato.

Spor 
 "Take The Fall"
 "Believe"
 "Untold"
 "Someday Somehow"
 "Breakaway"
 "Electric Eyes"
 "When You Were Mine"
 "Every Breath I Take"
 "Broken Vow"
 "You Don't Have To Say A Word"
 "Summer Sun"	
 "Endlessly"

Hitlister

Referencer

Eksterne henvisninger 
Life Is Simple Not Easy på Discogs

Album fra 2007
Album fra Danmark
Popalbum fra Danmark
Columbus (Indiana)

Columbus er hovedsædet for Bartholomew County i Indiana, USA. Byen ligger ca. 65 km syd for Indianapolis, ved den østlige forgrening af White River-floden i Indiana. Byen havde 44.061 indbyggere i 2010. Columbus er hovedbyen i et samlet byområde kaldet Columbus, Indiana Metropolitan Statistical Area med 76,794 indbyggere som udgøres af hele Barthlomew Country.

Eksterne henvisninger 

 City of Columbus Indiana 

Byer i Indiana
Whale Whores

"Whale Whores" er et South Park afsnit, der tager strøm på "Whale Wars" og anfægter den dobbeltmoral, der findes omkring dyr som fødevarer.
Man kommer også omkring Hiroshima og Nagasaki, samt får placeret skylden herfor. Afsnittet er nr. 192 fra   Sæson 13 fra 2009.

South Park
South Park (sæson 13)-episoder